ทุนสำรองประเทศเพิ่ม 2,100 ล้านเหรียญสหรัฐ
ธปท.เผยทุนสำรองประเทศเพิ่ม 2,100 ล้านเหรียญสหรัฐ คาดเพิ่มเพราะจำเป็นต้องเข้าซื้อเงินเหรียญสหรัฐมาสะสมเพื่อแทรกแซงค่าเงินบาทไม่ให้ปรับแข็งค่าเร็ว
30 ต.ค. 2565

ธปท.เผยทุนสำรองประเทศเพิ่ม 2,100 ล้านเหรียญสหรัฐ คาดเพิ่มเพราะจำเป็นต้องเข้าซื้อเงินเหรียญสหรัฐมาสะสมเพื่อแทรกแซงค่าเงินบาทไม่ให้ปรับแข็งค่าเร็ว
ธนาคารแห่งประเทศไทย(ธปท.) รายงานฐานะทุนสำรองระหว่างประเทศ ล่าสุด ณ วันที่ 28 ต.ค.ปีนี้อยู่ที่ระดับ 1.838 แสนล้านเหรียญสหรัฐ หรือประมาณ 5.61 ล้านล้านบาท เพิ่มขึ้น 2,100 ล้านเหรียญสหรัฐหรือประมาณ 6.43 หมื่นล้านบาท หากคิดอัตราแลกเปลี่ยนระดับตลาดในปัจจุบันที่ 30.60 บาทต่อเหรียญสหรัฐ จากสัปดาห์ก่อนหน้าอยู่ที่ 1.817 แสนล้านเหรียญสหรัฐ หรือประมาณ 5.64 ล้านล้านบาท 
ส่วนฐานะซื้อเงินตราต่างประเทศล่วงหน้าสุทธิอยู่ที่ระดับ 2.89 หมื่นล้านเหรียญสหรัฐ เพิ่มขึ้นเล็กน้อย 200 ล้านเหรียญสหรัฐ จากสัปดาห์ก่อนที่ระดับ 2.87 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิที่นับรวมทุนสำรองระหว่างประเทศและฐานะซื้อเงินตราต่างประเทศล่วงหน้าแล้วอยู่ที่ระดับ 2.127 แสนล้านเหรียญสหรัฐ
ด้านฐานเงินหรือปริมาณเงินสดหมุนเวียนในระบบอยู่ที่ระดับ 1.284 ล้านล้านบาท เพิ่มขึ้นจากระดับ 1.226 ล้านล้านบาทเมื่อสัปดาห์ก่อนหน้า   
ทั้งนี้ คาดว่าปริมาณทุนสำรองระหว่างประเทศที่เพิ่มขึ้น เป็นผลมาจาการเข้าซื้อเงินเหรียญสหรัฐในตลาดเข้าเก็บสะสมในทุนสำรองเพื่อแทรกแซงเงินบาทไม่ให้ปรับตัวแข็งค่าขึ้นเร็วเกินไป 
นักค้าเงินธนาคารกรุงเทพ กล่าวว่า การเคลื่อนไหวของเงินบาทในขณะนี้อยู่ที่ระดับ 30.64-30.66 บาทต่อเหรียญสหรัฐ ปรับแข็งค่าขึ้นเล็กน้อยจากช่วงเช้าที่เปิดตลาดที่ระดับ 30.90 บาทต่อเหรียญสหรัฐ ปรับแข็งค่าขึ้นมาบ้างเล็กน้อยตามการปรับแข็งค่าของเงินยูโร อย่างไรก็ตามทิศทางการเคลื่อนไหวของค่าเงินบาทในขณะนี้ยังผันผวน